23)

Lisätään 52 a, 52 b ja 52 c artikla seuraavasti: ”52a artikla Tuki 4G- ja 5G-matkaviestinverkoille 1. Tuki 4G- ja 5G-matkaviestinverkon käyttöönottoon on perussopimuksen 107 artiklan 3 kohdassa tarkoitetulla tavalla sisämarkkinoille soveltuvaa, ja se vapautetaan perussopimuksen 108 artiklan 3 kohdan mukaisesta ilmoitusvaatimuksesta edellyttäen, että se täyttää tässä artiklassa ja I luvussa säädetyt edellytykset. 2. Tukikelpoisia kustannuksia ovat kaikki passiivisen matkaviestinverkon rakentamisesta, ylläpidosta ja toiminnasta aiheutuvat kustannukset. Tuen enimmäismäärä hanketta kohden vahvistetaan kilpailuun perustuvalla valintamenettelyllä 7 kohdan a alakohdan mukaisesti. Jos investointi toteutetaan 7 kohdan b alakohdan mukaisesti ilman kilpailuun perustuvaa valintamenettelyä, tukimäärä saa olla enintään investoinnin tukikelpoisten kustannusten ja liikevoiton erotuksen suuruinen. Liikevoitot on vähennettävä tukikelpoisista kustannuksista etukäteen kohtuullisten ennusteiden perusteella ja varmistettava jälkikäteen takaisinperintämenettelyllä. 3. 5G-investoinnin on sijaittava alueilla, joilla ei ole otettu käyttöön matkaviestinverkkoja tai joilla on saatavilla vain matkaviestinverkkoja, jotka kykenevät tukemaan enintään 3G-matkaviestinpalveluja, ja joilla ei ole olemassa 4G- eikä 5G-matkaviestinverkkoja tai joilla niiden käyttöönotto ei ole uskottavasti suunnitteilla kolmen vuoden kuluessa suunnitellun tukitoimenpiteen julkaisemisesta tai samalla aikajänteellä, joka ei saa olla alle kahta vuotta, kuin tuetun verkon käyttöönotto. Tämä on varmistettava kartoituksella ja julkisella kuulemisella 4 kohdan mukaisesti. 4G-investoinnin on sijaittava alueilla, joilla ei ole otettu käyttöön matkaviestinverkkoja tai joilla on saatavilla vain matkaviestinverkkoja, jotka kykenevät tukemaan enintään 2G-matkaviestinpalveluja, ja joilla ei ole olemassa 3G-, 4G- eikä 5G-matkaviestinverkkoja tai joilla niiden käyttöönotto ei ole uskottavasti suunnitteilla kolmen vuoden kuluessa suunnitellun tukitoimenpiteen julkaisemisesta tai samalla aikajänteellä, joka ei saa olla alle kahta vuotta, kuin tuetun verkon käyttöönotto. Tämä on varmistettava kartoituksella ja julkisella kuulemisella 4 kohdan mukaisesti. 4. Edellä 3 kohdassa tarkoitetun kartoituksen ja julkisen kuulemisen on täytettävä seuraavat vaatimukset: a) Kartoituksessa on selkeästi yksilöitävä maantieteelliset kohdealueet, jotka julkisen tuen avulla on tarkoitus kattaa, ja siinä on otettava huomioon kaikki nykyiset matkaviestinverkot investoinnin tyypistä riippuen. Kartoitus on tehtävä enintään 100 × 100 metrin ruutujen perusteella. Kartoitus on aina varmistettava julkisella kuulemisella. b) Julkisen kuulemisen toteuttavat toimivaltaiset viranomaiset julkaisemalla suunnitellun toimenpiteen keskeiset ominaisuudet ja luettelon kartoituksessa a alakohdan mukaisesti yksilöidyistä maantieteellisistä kohdealueista asianmukaisella verkkosivustolla (myös kansallisella tasolla). Julkisessa kuulemisessa asianomaisia osapuolia pyydetään esittämään huomautuksensa toimenpiteestä ja toimittamaan a alakohdan mukaisesti perustellut tiedot kohdealueella olemassa olevista matkaviestinverkoistaan tai tällaisista verkoistaan, joita ne uskottavasti suunnittelevat ottavansa käyttöön kolmen vuoden kuluessa suunnitellun tukitoimenpiteen julkaisemisesta. Jos tuen myöntävän viranomaisen tuetun infrastruktuurin käyttöönotolle asettama aikajänne on lyhyempi tai pidempi kuin kolme vuotta, samaa aikajännettä, joka ei voi olla alle kahta vuotta, on käytettävä myös arvioitaessa, onko edellisessä virkkeessä tarkoitettuja verkkoja uskottavasti suunnitteilla. Julkisen kuulemisen on kestettävä vähintään 30 päivää. 5. Tuettua infrastruktuuria ei oteta huomioon arvioitaessa, täyttävätkö matkaviestinverkko-operaattorit kattavuutta koskevat velvoitteet, jotka perustuvat 4G- ja 5G-taajuuksien käyttöoikeuksiin liitettyihin ehtoihin. 6. Tuetulla hankkeella on saatava aikaan merkittävä parannus (oleellinen muutos) verrattuna matkaviestinverkkoihin, jotka ovat olemassa tai joiden käyttöönotto on uskottavasti suunnitteilla kolmen vuoden kuluessa suunnitellun tukitoimenpiteen julkaisemisesta tai samalla aikajänteellä kuin tuetun verkon käyttöönotto, joka ei voi olla alle kahta vuotta, 4 kohdan mukaisesti. Oleellinen muutos tapahtuu, jos tuetun toimenpiteen tuloksena matkaviestinverkkoon tehdään merkittävä uusi investointi ja tuettu infrastruktuuri tuo merkittäviä uusia valmiuksia markkinoille matkaviestinpalvelun saatavuuden ja kapasiteetin, nopeuksien ja kilpailun osalta verrattuna olemassa oleviin tai uskottavasti suunnitteilla oleviin verkkoihin. Hankkeen on sisällettävä passiiviseen infrastruktuuriin merkittäviä investointeja, jotka ovat suurempia kuin marginaaliset investoinnit, jotka liittyvät vain verkon aktiivisten elementtien päivittämiseen. 7. Tuki myönnetään seuraavasti: a) Tuki on kohdennettava sähköisten viestintäverkkojen ja -palvelujen tarjoajille avoimella, läpinäkyvällä ja syrjimättömällä kilpailuun perustuvalla valintaprosessilla julkisia hankintoja koskevien sääntöjen periaatteiden mukaisesti ja teknologianeutraaliuden periaatetta noudattaen, sanotun kuitenkaan rajoittamatta sovellettavia julkisia hankintoja koskevia sääntöjä, ja perustuen taloudellisesti edullisimpaan tarjoukseen. Tukea myöntävän viranomaisen on kilpailuun perustuvaa valintamenettelyä varten vahvistettava etukäteen puolueettomat, läpinäkyvät ja syrjimättömät laadulliset myöntämiskriteerit, joita on punnittava suhteessa pyydettyyn tukimäärään. Laadullisten ominaisuuksien ollessa vastaavat tuki myönnetään tarjoajalle, jonka pyytämän tuen määrä on pienin. b) Kun tuki myönnetään ilman kilpailullista valintamenettelyä viranomaiselle passiivisen matkaviestinverkon käyttöönottamiseksi ja ylläpitämiseksi suoraan tai sisäisen yksikön välityksellä, viranomainen tai sisäinen yksikkö saa tarjota tuetun verkon avulla ainoastaan tukkutason palveluja. Viranomaisten on varmistettava erillinen kirjanpito verkon toimintaan käytettyjen varojen ja muiden sen käytettävissä olevien varojen välillä. Mahdolliset kolmansille osapuolille verkon rakentamiseen tai ylläpitämiseen myönnettävät toimiluvat tai vastaavat on kohdennettava avoimella, läpinäkyvällä ja syrjimättömällä kilpailuun perustuvalla valintaprosessilla julkisia hankintoja koskevien sääntöjen periaatteiden mukaisesti ja teknologianeutraaliuden periaatetta noudattaen, sanotun kuitenkaan rajoittamatta sovellettavia julkisia hankintoja koskevia sääntöjä, ja perustuen taloudellisesti edullisimpaan tarjoukseen. 8. Tuetun verkon toiminnassa on tarjottava mahdollisimman laajat aktiiviset ja passiiviset tukkutason käyttöoikeudet 2 artiklan 139 kohdan mukaisesti tasapuolisin ja syrjimättömin ehdoin. Aktiiviset tukkutason käyttöoikeudet on myönnettävä vähintään seitsemäksi vuodeksi, eikä tukkutason käyttöoikeutta fyysiseen infrastruktuuriin, mukaan lukien kaapelikanavat tai mastot, saa rajoittaa ajallisesti. Samoja käyttöoikeutta koskevia ehtoja sovelletaan koko tuettuun verkkoon, mukaan lukien tällaisen verkon osat, joissa on käytetty olemassa olevia infrastruktuureja. Käyttöoikeuksien myöntämistä koskevat velvoitteet on täytettävä huolimatta tuetun verkon omistuksessa, hallinnossa tai toiminnassa tapahtuvista muutoksista. Kun on kyse tuesta kaapelikanavien rakentamiseen, kanavien on oltava riittävän tilavia vähintään kaikille olemassa oleville matkaviestinverkko-operaattoreille. 9. Tukkutason käyttöoikeushinnan on perustuttava johonkin seuraavista vertailuarvoista: i) jäsenvaltion tai unionin vertailukelpoisilla kilpaillummilla alueilla vallitsevat keskimääräiset julkaistut tukkuhinnat; tai ii) jos tällaisia julkaistuja hintoja ei ole, kansallisen sääntelyviranomaisen kyseisille markkinoille ja palveluille jo asettamat tai hyväksymät säännellyt hinnat; tai iii) jos tällaisia julkaistuja tai säänneltyjä hintoja ei ole, hinnoittelun on noudatettava alakohtaisen sääntelyjärjestelmän mukaisesti määrättyä kustannussuuntautuneisuutta ja menetelmää. Kansallista sääntelyviranomaista on kuultava käyttöoikeuksia koskevista ehdoista ja edellytyksistä, myös hinnoista, sekä tämän artiklan soveltamiseen liittyvistä erimielisyyksistä, sanotun kuitenkaan rajoittamatta kansallisen sääntelyviranomaisen sääntelyjärjestelmän mukaista toimivaltaa. 10. Jäsenvaltioiden on otettava käyttöön seuranta- ja takaisinperintämenettely, jos hankkeelle myönnetyn tuen määrä ylittää 10 miljoonaa euroa. 11. Julkisrahoitteisen 4G- tai 5G-verkon käyttö kiinteiden langattomien liityntäpalvelujen tarjoamiseen on sallittua ainoastaan seuraavilla edellytyksillä: a) Alueilla, joilla ei ole luotettavasti vähintään 30 Mbit/s siirtonopeuteen verkosta käyttäjälle kykenevää verkkoa tai joilla ei ole uskottavasti suunniteltu otettavaksi tällaista verkkoa käyttöön kolmen vuoden kuluessa suunnitellun tukitoimenpiteen julkaisemisesta tai tuetun verkon kanssa samalla aikajänteellä, joka ei voi olla alle kahta vuotta, jos kaikki seuraavat edellytykset täyttyvät: i) kartoituksessa ja julkisessa kuulemisessa otetaan huomioon myös olemassa olevat tai uskottavasti suunnitteilla olevat kiinteät laajakaistaverkot, jotka on määritetty 52 artiklan 4 kohdan mukaisesti; ii) tuettu 4G- tai 5G-verkon kiinteä langaton liityntäratkaisu mahdollistaa luotettavasti vähintään 30 Mbit/s siirtonopeuden verkosta käyttäjälle, sekä verkosta käyttäjälle ja käyttäjältä verkkoon vähintään kaksinkertaisen siirtonopeuden verrattuna kyseisillä alueilla oleviin tai uskottavasti suunnitteilla oleviin kiinteisiin verkkoihin; b) Alueilla, joilla ei ole luotettavasti vähintään 100 Mbit/s siirtonopeuteen verkosta käyttäjälle kykenevää verkkoa tai joilla ei ole uskottavasti suunniteltu otettavaksi tällaista verkkoa käyttöön kolmen vuoden kuluessa suunnitellun tukitoimenpiteen julkaisemisesta tai tuetun verkon kanssa samalla aikajänteellä, joka ei voi olla alle kahta vuotta, jos kaikki seuraavat edellytykset täyttyvät: i) kartoituksessa ja julkisessa kuulemisessa otetaan huomioon myös olemassa olevat tai uskottavasti suunnitteilla olevat kiinteät laajakaistaverkot, jotka on määritetty 52 artiklan 4 kohdan mukaisesti; ii) tuettu 4G- tai 5G-verkon kiinteä langaton liityntäratkaisu mahdollistaa luotettavasti vähintään 300 Mbit/s siirtonopeuden verkosta käyttäjälle ja vähintään 100 Mbit/s siirtonopeuden käyttäjältä verkkoon, sekä verkosta käyttäjälle ja käyttäjältä verkkoon vähintään kaksinkertaisen siirtonopeuden verrattuna kyseisillä alueilla oleviin tai uskottavasti suunnitteilla oleviin kiinteisiin verkkoihin. 52 b artikla Tuki yhteistä etua koskeville hankkeille Euroopan laajuiseen digitaaliseen liitettävyyteen liittyvän infrastruktuurin alalla 1. Euroopan laajuiseen digitaaliseen liitettävyyteen liittyvän infrastruktuurin alalla yhteistä etua koskeville hankkeille, joita rahoitetaan asetuksen (EU) 2021/1153 nojalla tai jotka ovat saaneet huippuosaamismerkin kyseisen asetuksen nojalla, myönnettävä tuki on perussopimuksen 107 artiklan 3 kohdassa tarkoitetulla tavalla sisämarkkinoille soveltuvaa, ja se vapautetaan perussopimuksen 108 artiklan 3 kohdan mukaisesta ilmoitusvaatimuksesta edellyttäen, että se täyttää tässä artiklassa ja I luvussa säädetyt edellytykset. 2. Hankkeiden on täytettävä kaikki 3 kohdassa säädetyt yleiset sisämarkkinoille soveltuvuutta koskevat edellytykset. Lisäksi niiden on kuuluttava yhteen 4 kohdassa säädettyyn tukikelpoisten hankkeiden luokkaan ja täytettävä kaikki kyseisessä kohdassa säädetyt asianomaista luokkaa koskevat erityiset sisämarkkinoille soveltuvuutta koskevat edellytykset. Edellä 1 kohdassa säädetyn poikkeuksen soveltamisalaan kuuluvat ainoastaan hankkeet, joissa viitataan yksinomaan 4 kohdassa kunkin asiaankuuluvan luokan osalta määriteltyihin osatekijöihin ja yksiköihin. 3. Yleiset kumulatiiviset soveltuvuusedellytykset ovat seuraavat: a) Tuensaajan on rahoitettava vähintään 25 prosenttia tukikelpoisista kustannuksista omilla varoillaan tai ulkopuolisella rahoituksella, joka ei sisällä julkista tukea. Jos tuensaajan 25 prosentin rahoitusosuus tarjotaan ulkoisena rahoituksena investointijärjestelyllä, jossa yhdistyy eri rahoituslähteitä, edellisessä virkkeessä esitetty edellytys, jonka mukaan ulkoiseen rahoitukseen ei saa sisältyä julkista tukea, korvataan edellytyksellä, jonka mukaan järjestelyssä on oltava vähintään 30 prosenttia yksityisiä investointeja. b) Tukikelpoisia ovat ainoastaan kustannukset, jotka ovat asetuksen (EU) 2021/1153 mukaisia tukikelpoisia investointikustannuksia infrastruktuurin käyttöönottoa varten. c) Hanke on valittava asetuksen (EU) 2021/1153 mukaisesti jollakin seuraavista tavoista: i) valinnan suorittaa komission nimittämä riippumaton rahoituksen välittäjä yhteisesti sovittujen investointisuuntaviivojen perusteella; ii) valinnan suorittaa komissio tarjouskilpailumenettelyssä selkein, läpinäkyvin ja syrjimättömin perustein; iii) valinnan suorittavat komission nimittämät riippumattomat asiantuntijat; d) Hankkeen on mahdollistettava yhteydet, jotka ylittävät voimassa oleviin lakisääteisiin velvollisuuksiin liittyvät vaatimukset, kuten taajuuksien käyttöoikeuksiin liitetyt vaatimukset; e) Hankkeessa on varmistettava kolmansille osapuolille avoimet tukkutason käyttöoikeudet, mukaan lukien toimintojen eriyttäminen, tasapuolisin, kohtuullisin ja asianmukaisin ehdoin tapauksen mukaan 52 artiklan 7 ja 8 kohdan tai 52 a artiklan 8 ja 9 kohdan mukaisesti. 4. Tukikelpoisten hankkeiden luokat ja niihin sovellettavat erityiset kumulatiiviset soveltuvuusedellytykset ovat seuraavat: a) Investoinnit, jotka tehdään 5G-käytävän maiden rajat ylittävän osuuden käyttöönottoon asetuksessa (EU) N:o 1315/2013 (TEN-T-käytävät) säädetyissä Euroopan laajuisen liikenneverkon suuntaviivoissa yksilöidyn liikenneväylän varrella ja jotka täyttävät seuraavat kumulatiiviset erityisedellytykset: i) hankkeeseen sisältyy 5G-käytävän osuus, joka ylittää kahden tai useamman jäsenvaltion rajan tai ylittää vähintään yhden jäsenvaltion ja Euroopan talousalueeseen kuuluvan maan rajan; ii) 5G-käytävien jäsenvaltiossa sijaitsevien rajat ylittävien osuuksien kokonaispituus saa olla enintään 15 prosenttia niiden Euroopan laajuisen liikenteen ydinverkon 5G-käytävien kokonaispituudesta kyseisessä jäsenvaltiossa, joita eivät koske mitkään voimassa olevat oikeudelliset velvoitteet, kuten taajuuksien käyttöoikeuksiin liittyvät velvoitteet. Poikkeuksellisesti, jos jäsenvaltio tukee rajat ylittävien 5G-käytävien käyttöönottoa kattavassa Euroopan laajuisessa liikenneverkossaan, kyseisessä jäsenvaltiossa sijaitsevien 5G-käytävien maiden rajat ylittävien osuuksien kokonaispituus saa olla enintään 15 prosenttia niiden kattavan Euroopan laajuisen liikenneverkon 5G-käytävien kokonaispituudesta kyseisessä jäsenvaltiossa, joita eivät koske mitkään voimassa olevat oikeudelliset velvoitteet, kuten taajuuksien käyttöoikeuksiin liittyvät velvoitteet; iii) hankkeella varmistetaan verkotettuihin ja automatisoituihin liikennepalveluihin soveltuvaan 5G-matkaviestinverkkoon merkittävä uusi investointi, joka on suurempi kuin marginaaliset investoinnit, jotka liittyvät vain verkon aktiivisten elementtien päivittämiseen; iv) hankkeella tuetaan uuden passiivisen infrastruktuurin käyttöönottoa vain, jos olemassa olevaa passiivista infrastruktuuria ei voida käyttää uudelleen. b) Investoinnit, jotka tehdään tiettyjä laskentakeskuksia, suurteholaskentakeskuksia ja datainfrastruktuureita yhteen liittävän ja Euroopan suurteholaskennan yhteisyrityksen tavoitteita tukevan yleiseurooppalaisen terabittirunkoverkon maiden rajat ylittävän osuuden käyttöönottoon ja jotka täyttävät seuraavat kumulatiiviset erityisedellytykset: i) hankkeessa otetaan käyttöön tai hankitaan yhteysresursseja, mukaan lukien peruuttamattomat käyttöoikeudet, pimeä kuitu tai laitteistot, sellaisen yleiseurooppalaisen runkoverkon maiden rajat ylittävän osuuden rakentamiseksi, joka tukee rajoittamattomalla päästä päähän ulottuvalla vähintään 1 Tbit/s siirtonopeudella vähintään kahden sellaisen laskentalaitteiston, suurteholaskentalaitteiston tai datainfrastruktuurin yhteenliittämistä, jotka: 1) ovat neuvoston asetuksen (EU) 2018/1488 (*) mukaisesti perustetun Euroopan suurteholaskennan yhteisyrityksen isäntälaitoksia tai ovat tutkimusinfrastruktuureja ja muita laskenta- ja datainfrastruktuureja, jotka tukevat Euroopan parlamentin ja neuvoston asetuksessa (EU) 2021/695 (**) ja neuvoston asetuksessa (EY) N:o 723/2009 (***) vahvistettuja tutkimuksen lippulaivahankkeita ja missioita ja edistävät Euroopan suurteholaskennan yhteisyrityksen tavoitteiden saavuttamista ja 2) sijaitsevat vähintään kahdessa jäsenvaltiossa tai vähintään yhdessä jäsenvaltiossa ja vähintään yhdessä Euroopan tutkimusalueen jäsenvaltiossa; ii) hankkeella varmistetaan runkoverkkoon merkittävä uusi investointi, joka on suurempi kuin marginaaliset investoinnit, jotka liittyvät esimerkiksi vain ohjelmistopäivityksiin tai lisensointiin; iii) yhteysresurssit hankitaan julkisena hankintana; iv) hankkeella tuetaan uuden passiivisen infrastruktuurin käyttöönottoa vain, jos olemassa olevaa passiivista infrastruktuuria ei voida käyttää uudelleen. c) Investoinnit, jotka tehdään tiettyjen sosioekonomisten vaikuttajien pilvi-infrastruktuureita yhteen liittävän runkoverkon maiden rajat ylittävän osuuden käyttöönottoon ja jotka täyttävät seuraavat kumulatiiviset erityisedellytykset: i) hankkeella liitetään yhteen sellaisten sosioekonomisten vaikuttajien pilvipalveluinfrastruktuureja, jotka ovat julkishallintoja tai julkisia tai yksityisiä yhteisöjä, joille on uskottu perussopimuksen 106 artiklan 2 kohdassa tarkoitettujen yleishyödyllisten palvelujen tai yleistä taloudellista etua koskevien palvelujen tuottaminen; ii) hankkeeseen sisältyy uusien rajat ylittävien runkoverkkojen käyttöönoton rajat ylittävä osuus tai olemassa olevien verkkojen merkittävä päivitys, ja osuus 1) ylittää kahden tai useamman jäsenvaltion rajan tai 2) ylittää vähintään yhden jäsenvaltion ja vähintään yhden Euroopan talousalueeseen kuuluvan maan rajan; iii) hanke kattaa vähintään kaksi i alakohdassa tarkoitettua tukikelpoista sosioekonomista vaikuttajaa, joista kukin toimii eri jäsenvaltiossa tai yhdessä jäsenvaltiossa ja yhdessä Euroopan talousalueen maassa; iv) hankkeella varmistetaan runkoverkkoon merkittävä uusi investointi, joka on suurempi kuin marginaaliset investoinnit, jotka liittyvät esimerkiksi vain ohjelmistopäivityksiin tai lisensointiin. Hankkeella on kyettävä tarjoamaan luotettavasti vähintään 10 Gbit/s kerrannaisten kokoluokkaa oleva symmetrinen siirtonopeus verkosta käyttäjälle ja käyttäjältä verkkoon; v) hankkeella tuetaan uuden passiivisen infrastruktuurin käyttöönottoa vain, jos olemassa olevaa passiivista infrastruktuuria ei voida käyttää uudelleen. d) Investoinnit, jotka tehdään merenalaisen kaapeliverkon käyttöönottoon ja jotka täyttävät seuraavat kumulatiiviset erityisedellytykset: i) hankkeeseen sisältyy merenalaisen kaapeliverkon maiden rajat ylittävä osuus, joka 1) ylittää kahden tai useamman jäsenvaltion rajan tai 2) ylittää vähintään yhden jäsenvaltion ja Euroopan talousalueeseen kuuluvan maan rajan. Vaihtoehtoisesti tukea saavan toimijan on varmistettava ainoastaan tukkutason palvelujen tarjonta, ja tuetun infrastruktuurin on parannettava Euroopan syrjäisimpien alueiden, merentakaisten alueiden tai saarialueiden yhteyksiä, myös vain yhden jäsenvaltion sisällä; ii) hanke ei saa koskea reittejä, joilla on jo vähintään kaksi olemassa olevaa tai uskottavasti suunnitteilla olevaa runkoinfrastruktuuria; iii) hankkeella varmistetaan merkittävä uusi investointi merenalaiseen kaapeliverkkoon ottamalla käyttöön uusi merenalainen kaapeli tai tekemällä liityntä olemassa olevaan merenalaiseen kaapeliin, puuttumalla varajärjestelmiin liittyviin ongelmiin ja tekemällä marginaalisia investointeja suurempia investointeja. Hankkeella on kyettävä tarjoamaan luotettavasti vähintään 1 Gbit/s symmetrinen siirtonopeus molempiin suuntiin; iv) hankkeella tuetaan uuden passiivisen infrastruktuurin käyttöönottoa vain, jos olemassa olevaa passiivista infrastruktuuria ei voida käyttää uudelleen. 52 c artikla Tietoliikenneyhteyksien parantamisavustukset 1. Tuki tietoliikenneyhteyksien parantamisavustusohjelman muodossa kuluttajille etätyöskentelyn, verkko-opiskelun ja koulutuspalvelujen käytön helpottamiseksi ja pk-yrityksille on perussopimuksen 107 artiklan 3 kohdassa tarkoitetulla tavalla sisämarkkinoille soveltuvaa, ja se vapautetaan perussopimuksen 108 artiklan 3 kohdan mukaisesta ilmoitusvaatimuksesta edellyttäen, että se täyttää tässä artiklassa ja I luvussa säädetyt edellytykset. 2. Ohjelman kesto saa olla enintään 24 kuukautta. 3. Tukikelpoisia ovat seuraavanlaiset avustusohjelmien luokat: a) kuluttajien käytettävissä olevat avustusohjelmat uuden laajakaistaliittymän tilaamiseksi tai nykyisen liittymän päivittämiseksi vähintään 30 Mbit/s siirtonopeuteen verkosta käyttäjälle, edellyttäen, että kaikki sähköisten viestintäpalvelujen tarjoajat, jotka pystyvät luotettavasti tarjoamaan vähintään 30 Mbit/s siirtonopeuden verkosta käyttäjälle, voivat osallistua ohjelmaan; avustusta ei saa myöntää palveluntarjoajan vaihtamiseen saman siirtonopeuden puitteissa tai olemassa olevan, siirtonopeudeltaan verkosta käyttäjälle vähintään 30 Mbit/s liittymän päivittämiseen; b) pk-yritysten käytettävissä olevat avustusohjelmat uuden laajakaistaliittymän tilaamiseksi tai nykyisen liittymän päivittämiseksi vähintään 100 Mbit/s siirtonopeuteen verkosta käyttäjälle, edellyttäen, että kaikki tarjoajat, jotka pystyvät luotettavasti tarjoamaan vähintään 100 Mbit/s siirtonopeuden verkosta käyttäjälle, voivat osallistua ohjelmaan; avustusta ei saa myöntää palveluntarjoajan vaihtamiseen saman siirtonopeuden puitteissa tai olemassa olevan, siirtonopeudeltaan verkosta käyttäjälle vähintään 100 Mbit/s liittymän päivittämiseen. 4. Avustus saa kattaa enintään 50 prosenttia 3 kohdassa määritellyillä siirtonopeuksilla tarjottavan laajakaistaliittymän asennuskustannuksista ja kuukausimaksusta; liittymä voidaan tarjota joko erillisenä palveluna tai osana palvelupakettia sisältäen vähintään internet-yhteyttä varten 3 kohdassa määritellyllä nopeudella tarvittavat päätelaitteet (modeemi/reititin). Viranomaisten on maksettava avustus suoraan loppukäyttäjille tai suoraan loppukäyttäjien valitsemalle palveluntarjoajalle, jolloin avustuksen määrä vähennetään loppukäyttäjien laskusta. 5. Avustusten on oltava kuluttajien tai pk-yritysten saatavilla ainoastaan alueilla, joilla on vähintään yksi verkko, joka pystyy luotettavasti tarjoamaan 3 kohdassa määritellyt siirtonopeudet, mikä on varmistettava kartoituksen ja julkisen kuulemisen avulla. Kartoituksessa ja julkisessa kuulemisessa on yksilöitävä maantieteelliset kohdealueet, joilla toimii vähintään yksi verkko, joka pystyy luotettavasti tarjoamaan 3 kohdassa määritetyt siirtonopeudet avustusohjelman keston ajan, määritettävä alueella olevat tukikelpoiset palveluntarjoajat ja kerättävä tietoa niiden markkinaosuuksien laskemiseksi. Kartoitus on tehtävä i) johtimellisten kiinteiden verkkojen osalta osoitetasolla verkon peittoalueella olevien kotitalouksien ja toimitilojen perusteella ja ii) kiinteiden langattomien liityntäverkkojen tai matkaviestinverkkojen osalta osoitetasolla verkon peittoalueella olevien kotitalouksien ja toimitilojen perusteella tai enintään 100 × 100 metrin suuruisten ruutujen perusteella. Kartoitus on aina varmistettava julkisella kuulemisella. Julkisen kuulemisen toteuttavat toimivaltaiset viranomaiset julkaisemalla suunnitellun toimenpiteen keskeiset ominaisuudet ja luettelon kartoituksessa yksilöidyistä maantieteellisistä kohdealueista asianmukaisella verkkosivustolla, myös kansallisella tasolla. Julkisessa kuulemisessa asianomaisia osapuolia pyydetään esittämään huomautuksensa toimenpide-ehdotuksesta ja toimittamaan perusteltua tietoa olemassa olevista verkoistaan, jotka pystyvät luotettavasti tarjoamaan 3 kohdassa määriteltyjä siirtonopeuksia. Julkisen kuulemisen on kestettävä vähintään 30 päivää. 6. Avustusohjelman on noudatettava teknologianeutraaliuden periaatetta siten, että avustuksia voidaan käyttää minkä tahansa sellaisten operaattorien palvelujen tilaamiseen, jotka pystyvät luotettavasti tarjoamaan 3 kohdassa määritellyt siirtonopeudet olemassa olevassa laajakaistaverkossa, käytetystä teknologiasta riippumatta. Kuluttajien tai pk-yritysten valinnanmahdollisuuksien helpottamiseksi luettelo kunkin maantieteellisen kohdealueen tukikelpoisista palveluntarjoajista on julkaistava verkossa, ja kaikkien kiinnostuneiden palveluntarjoajien on voitava hakea sisällyttämistä luetteloon avointen, läpinäkyvien ja syrjimättömien kriteerien perusteella. 7. Jos laajakaistaliittymän tarjoaja on vertikaalisesti integroitunut ja sen vähittäismarkkinaosuus on yli 25 prosenttia, sen on ollakseen tukikelpoinen tarjottava avoimin, läpinäkyvin ja syrjimättömin ehdoin vastaavilla tukkutason käyttöoikeusmarkkinoilla kaikille sähköisten viestintäpalvelujen tarjoajille vähintään yhtä tukkutason liityntätuotetta, jolla voidaan varmistaa, että käyttöoikeuden hakija pystyy luotettavasti tarjoamaan vähittäispalvelua 3 kohdassa määritellyillä siirtonopeuksilla. Tukkutason käyttöoikeushinnan on perustuttava johonkin seuraavista vertailuarvoista: i) jäsenvaltion tai unionin vertailukelpoisilla kilpaillummilla alueilla vallitsevat keskimääräiset julkaistut tukkuhinnat tai ii) jos tällaisia julkaistuja hintoja ei ole, kansallisen sääntelyviranomaisen kyseisille markkinoille ja palveluille jo asettamat tai hyväksymät säännellyt hinnat tai iii) jos tällaisia julkaistuja tai säänneltyjä hintoja ei ole, hinnoittelun on noudatettava alakohtaisen sääntelyjärjestelmän mukaisesti määrättyä kustannussuuntautuneisuutta ja menetelmää. Kansallista sääntelyviranomaista on kuultava käyttöoikeuksia koskevista ehdoista ja edellytyksistä, myös hinnoista, sekä tämän artiklan soveltamiseen liittyvistä erimielisyyksistä, sanotun kuitenkaan rajoittamatta kansallisen sääntelyviranomaisen sääntelyjärjestelmän mukaista toimivaltaa. (*) Neuvoston asetus (EU) 2018/1488, annettu 28 päivänä syyskuuta 2018, Euroopan suurteholaskennan yhteisyrityksen perustamisesta (EUVL L 252, 8.10.2018, s. 1)." (**) Euroopan parlamentin ja neuvoston asetus (EU) 2021/695, annettu 28 päivänä huhtikuuta 2021, tutkimuksen ja innovoinnin puiteohjelman ”Horisontti Eurooppa” perustamisesta, sen osallistumista ja tulosten levittämistä koskevien sääntöjen vahvistamisesta sekä asetusten (EU) N:o 1290/2013 ja (EU) N:o 1291/2013 kumoamisesta (EUVL L 170, 12.5.2021, s. 1)”;" (***) Euroopan parlamentin ja neuvoston asetus (EY) N:o 1370/2007, annettu 23 päivänä lokakuuta 2007, rautateiden ja maanteiden julkisista henkilöliikennepalveluista sekä neuvoston asetusten (ETY) N:o 1191/69 ja (ETY) N:o 1107/70 kumoamisesta (EUVL L 315, 3.12.2007, s. 1).”;"